**Az adományozó társaságokat (cégeket) érintő legfontosabb jogszabályi rendelkezések összefoglalása**

**Közcélú adománygyűjtés**

A Ksztv. tartalmaz néhány rövid rendelkezést a közcélú adománygyűjtés szabályairól.

Ennek megfelelően a közhasznú szervezet nevében vagy javára történő adománygyűjtés nem járhat az adományozók, illetőleg más személyek zaklatásával, a személyhez fűződő jogok és az emberi méltóság sérelmével.

**A közhasznú szervezet nevében vagy javára történő adománygyűjtés csak a közhasznú szervezet írásbeli meghatalmazása alapján végezhető.**

*Ezt a rendelkezést fontos figyelembe venni az esetleges visszaélések elkerülése végett!*

**Idézet, az Emberi Erőforrások Minisztériuma, Civil Kapcsolatok Főosztályának magyarázatából.**

**„Hogyan kell az adományozó részéről értelmezni a kedvezményeket?**

A társasági adóról és osztalékadóról szóló 1996. évi LXXXI. törvény (Tao. tv.) 7. § (1) bekezdés z) pontja szerint: „Az adózás előtti eredményt csökkenti a közhasznú szervezetnek, a közhasznú szervezettel kötött tartós adományozási szerződés keretében, az egyesülési jogról, a közhasznú jogállásról, valamint a civil szervezetek működéséről és támogatásáról szóló törvény szerinti közhasznú tevékenység támogatására, vagy a Magyar Kármentő Alapnak, illetve a Nemzeti Kulturális Alapnak az adóévben visszafizetési kötelezettség nélkül adott támogatás, juttatás, térítés nélkül átadott eszköz könyv szerinti értékének, térítés nélkül nyújtott szolgáltatás bekerülési értékének  
1. 20 százaléka közhasznú szervezet, 50 százaléka a Magyar Kármentő Alap és a Nemzeti Kulturális  Alap támogatása esetén,  
2. további 20 százaléka tartós adományozási szerződés esetén, de együttesen legfeljebb az adózás előtti eredmény összege.

**Mi számít tartós adományozásnak?**

A civil szervezet és az adományozó által írásban kötött szerződés alapján nyújtott pénzbeli  támogatás, ha a szerződésben az adományozó arra vállal kötelezettséget, hogy az adományt a  szerződéskötés (szerződésmódosítás) évében és az azt követő legalább három évben, évente  legalább egy alkalommal – azonos vagy növekvő összegben – ellenszolgáltatás nélkül adja, azzal, hogy nem számít ellenszolgáltatásnak, ha a közhasznú szervezet a közhasznú szolgáltatás nyújtása  keretében utal az adományozó nevére, tevékenységére. [Civil tv. 2. § 27. pont]

**Milyen kedvezményt kapnak a közhasznú szervezetet támogató vállalati adományozók? Milyen adókedvezmény vehető igénybe, ha cég, ill. magánszemély közhasznú gt-t támogat?**

A társasági adóról szóló 1996. évi LXXXI. törvény 7. § (1) bekezdés z) pontja szerinti adóalap-kedvezményt veheti igénybe: adományozás esetén az adomány 20 %-ának megfelelő, tartós adományozási szerződés keretében adott támogatás, juttatás esetében további 20 %-ának megfelelő mértékben csökkentheti az adózás előtti eredményt.

**TA**

A társasági adózásban (a társasági adóról és az osztalékadóról szóló 1996. évi LXXXI. törvény) az új Civil törvénynek (az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 114. § (1) bek.) köszönhetően bővültek **2012. január 1. napjától** az adományt felajánló gazdasági társaságok adókedvezményei bővültek:

7. § (10) bekezdés z) pontja alapján:

**Korábban** csak a kiemelkedően közhasznú szervezeteknek juttatott adomány után vehetett figyelembe 50 %-os adóalap-csökkentő tételt a cég, közhasznú szervezet esetében pedig tartós adományozás esetén 20 %-ot.

Az **új szabály** alapján – a közhasznúság egyfokozatúvá válásával párhuzamosan – a közhasznú szervezeteknek juttatott adomány után 20 %-os, tartós adományozás esetén további 20 %-os (tehát összesen 40 %-os) adóalap-csökkentő tételt vehet figyelembe a vállalkozás.

A Tao tv. 3. melléklete B) részének 17. pontja alapján a közhasznú szervezetnek, egyháznak nyújtott adomány – a közhasznú szervezet, egyház által kiállított igazolás birtokában – költségként elszámolható **2012. január 1-jétől**.

**ÁFA**

Az ÁFA tv. (az általános forgalmi adóról szóló 2007. évi CXXVII. törvény) 11. § (3) bekezdés a) pontja alapján az áru, a 14. § (3) bekezdés alapján pedig a szolgáltatás közcélú adományozása áfa mentességet élvez. E módosítás **2010. június 17. napjától** hatályos.”